
Дәрілік препаратты медициналық қолдану
жөніндегі нұсқаулық (Қосымша парақ)

Саудалық атауы 
ИБУФЕН

Халықаралық патенттелмеген атауы 
Ибупрофен 

[bookmark: OCRUncertain022]Дәрілік түрі, дозасы  
Қабықпен қапталған таблеткалар ,200 мг

Фармакотерапиялық тобы 
Сүйек-бұлшықет жүйесі. Қабынуға қарсы және ревматизмге қарсы препараттар. Қабынуға қарсы және ревматизмге қарсы, стероидты емес препараттар. Пропион қышқылының туындылары. Ибупрофен.
АТХ коды M01AE01

Қолданылуы 
Келесі жағдайларда ауырсынуды жеңілдету:
· бас және тіс ауыруы
· бас сақинасы
· ауыртатын етеккір 
· невралгиялар
· арқаның  ауыруы
· бұлшықет және ревматизмдік ауырсынулар
· тұмау және суық тию ауыру кезіндегі қызбалы  жағдай
 
Қолдануды бастағанға дейін қажетті мәліметтер тізбесі
Қолдануға болмайтын жағдайлар
· әсер етуші затқа немесе кез келген қосымша заттарына аса жоғары сезімталдық;


· анамнезінде ацетилсалицил қышқылын (салицилаттар) немесе басқа да ҚҚСП қолданумен байланысты аса жоғары сезімталдық реакцияларының (бронх демікпесі, бронх түйілуі, ринит, риносинусит,  қайталанатын мұрын маңы қойнауларының немесе мұрынның полипозы, Квинке ісінуі, есекжем) болуы;
· белсенді қайталанатын ойық жара ауруы/қан кетуі немесе анамнезінде қайталанатын ойық жара ауруы/қан кетуі бар пациенттер (расталған ойық жараның немесе қан кетудің екі немесе одан да көп жеке эпизодтары);
· ҚҚСП қолдану арқылы туындаған анамнезінде АІЖ ойық жарасынан қан кетуі немесе перфорациясы;
· ауыр жүрек жеткіліксіздігі (NYHA бойынша IV класс), ауыр бауыр немесе бүйрек жеткіліксіздігі бар пациенттерге;
· гемофилия және қан ұюының басқа да бұзылулары (оның ішінде гипокоагуляция), геморрагиялық диатездер;
· тұқым қуалайтын фруктозаға  жақпаушылығы немесе глюкоза-
          галактоза  мальабсорбциясы, сахароза-изомальтаза жеткіліксіздігі;
· жүктілік (III триместр);
· 12 жасқа дейінгі балалар.
Қолдану кезіндегі қажетті сақтық шаралары
Препаратты барынша қысқа курспен және симптомдарды жою үшін қажетті ең аз тиімді дозада қабылдау ұсынылады. 
ҚҚСП қабылдағаннан кейін жағымсыз реакциялардың, әсіресе қан кету немесе асқазан-ішек жолының ойық жарасының тесілуі сияқты өліммен аяқталуы мүмкін реакциялардың жиілігі егде жастағы адамдарда жоғарылаған.
Тыныс алу мүшелері 
[bookmark: _Hlk531167439]ҚҚСП қабылдау аясында өршу сатысындағы немесе анамнезінде бронх демікпесі немесе аллергиялық аурулары бар пациенттерде бронх түйілуі дамуы мүмкін.
Басқа ҚҚСП
Ибупрофенді қатарлас ҚҚСП, соның ішінде селективті циклооксигеназа-2 тежегіштерімен бір мезгілде қолданудан аулақ болу керек.
Жүйелі қызыл жегі немесе дәнекер тіннің аралас ауруы
Асептикалық менингит қаупінің жоғарылауы.
Несеп шығару жүйесінің мүшелері
Бүйрек жеткіліксіздігі, өйткені бүйрек функциясының төмендеуі жалғасуы мүмкін. Дегидратациясы бар балалар мен жасөспірімдерде бүйрек функциясының бұзылу қаупі бар.
Гепатобилиарлық жүйе  
Бауырдың   дисфункциясы.
Жүрек-қантамыр жүйесі 


Анамнезінде артериялық гипертензиясы және/немесе жүрек жеткіліксіздігі бар пациенттерге препаратты қабылдауды сақтықпен бастауы керек (дәрігермен ақылдасу қажет), өйткені сұйықтықтың іркілуі, артериялық гипертензия және ҚҚСП қабылдаумен байланысты ісінулер туралы хабарланған.
[bookmark: _Hlk531166788]Ибупрофенді ұзақ уақыт, әсіресе жоғары дозаларда (тәулігіне 2400 мг) қолдану тромбоздық асқынулардың (мысалы, миокард инфарктісі немесе инсульт) даму қаупінің елеусіз жоғарылауымен байланысты болуы мүмкін. Ибупрофеннің ұсынылған тәуліктік дозасын қабылдау (тәулігіне 1200 мг) жүрек-қан тамырлары жүйесінің тарапынан асқыну дамуының қаупі жоғарылауын тудырмайды. 
Бақыланбайтын артериялық гипертензиясы, II-III класты NYHA жіктемесі бойынша іркілісті жүрек жеткіліксіздігі, жүректің анықталған ишемиялық ауруы, шеткері артерия аурулары және/немесе цереброваскулярлық аурулары бар пациенттерге ибупрофеннің жоғары дозаларын (тәулігіне 2400 мг) қолданудан аулақ болу керек. Ибупрофенмен ұзақ мерзімді, әсіресе жоғары дозаларда (тәулігіне≥ 2400 мг) ем басталғанға дейін жүрек-қан тамырлары асқынуларының (мысалы, гипертония, гиперлипидемия, қант диабеті, шылым шегу) даму қаупі факторлары бар пациенттерде пайда-қауіп арақатынасын мұқият бағалау қажет.
Жүрек-қан тамырлары және цереброваскулярлық әсерлер
Ибупрофен қабылдаған пациенттерде Коунис синдромының жағдайлары туралы хабарланды. Коунис синдромы коронарлық артериялардың тарылуымен байланысты және миокард инфарктісіне әкелуі мүмкін аллергиялық немесе аса жоғары сезімталдық реакцияларына қатысты салдарлы болатын жүрек-қан тамырлары симптомдары ретінде анықталады.
Асқазан-ішек жолы (АІЖ) 
ҚҚСП анамнезінде асқазан-ішек аурулары бар (спецификалық емес ойық жаралы колит, Крон ауруы) пациенттерге, көрсетілген аурулардың өршуі болуы ықтималдығына байланысты, сақтықпен тағайындау керек.
Емдеудің кез келген сатысында ҚҚСП қабылдау анамнезіндегі ескерту симптомдрына немесе асқазан-ішек жолдары тарапынан жағымсыз реакцияларының болуына қарамастан, кейде өліммен аяқталуға әкелетін асқазан-ішектен қан кетуге, ойық жаралануға немесе тесілуге соқтыруы мүмкін.
Анамнезінде ойық жарасы бар пациенттерде, әсіресе қан кетумен немесе тесілумен асқынған ойық жарасы бар және егде жастағы пациенттерде ҚҚСП дозасын ұлғайтқанда асқазан-ішектен қан кету, ойық жара немесе тесілу қаупі артады. Мұндай пациенттер препарат қабылдауды мүмкін болатын ең аз дозадан бастауы керек.
Анамнезінде асқазан-ішек уыттылығы бар пациенттерге, әсіресе егде жастағы пациенттерге, әсіресе емдеудің бастапқы сатысында құрсақ қуысы 


мүшелерінің тарапынан кез келген ерекше симптомдары (әсіресе асқазан-ішектен қан кету туралы) туралы хабарлау керек.
Ойық жара түзілу немесе қан кету қаупін арттыруы мүмкін мысалы, пероральді кортикостероидтар, антикоагулянттар (мысалы, варфарин), серотонинді кері қармаудың селективті тежегіштері  немесе тромбоциттерге қарсы препараттар (мысалы, аспирин) сияқты дәрілік препараттарды 
қабылдайтын пациенттерге препаратты сақтықпен ұсыну керек.
Егер ибупрофен қабылдаған пациенттерде асқазан-ішектен қан кету немесе ойық жара пайда болса, емдеуді тоқтату керек.
Тері және шырышты қабықтар 
Желшешегі бар пациенттерде  ҚҚСП қолдану тері және тері асты шелмайының инфекциялық және қабыну ауруларының ауыр іріңді асқынуларының даму қаупінің жоғарылауымен байланысты болуы мүмкін (мысалы, некрозданатын фасциит). Осыған байланысты препаратты желшешек кезінде қолданудан аулақ болу ұсынылады.
ҚҚСП ибупрофенді қолдануға байланысты терінің ауыр жағымсыз реакциялары (тыртықтар), кейбіреулері өліммен аяқталатын, мысалы, эксфолиативті дерматит, мультиформалы эритема, Стивенс-Джонсон синдромы (SJS), уытты эпидермальді некролиз (TEN) және эозинофилиямен және жүйелік симптомдарымен дәрілік реакция (DRESS синдромы), сондай-ақ өмірге қауіпті болуы мүмкін немесе өлімге әкелетін жедел жайылған экзантематозды пустулез (AGEP) тіркелген. Мұндай реакциялардың пайда болу қаупі емдеудің басында жоғарырақ, бұл реакциялардың көпшілігі көп жағдайда бірінші айда дамыды. Құрамында ибупрофен бар препараттарды қолдануға байланысты жедел жайылған экзантематозды пустулез (AGEP) туралы хабарланды.
Осы реакцияларды көрсететін белгілер мен симптомдар пайда болғанда, ибупрофенді қабылдауды дереу тоқтату керек және тері бөртпесі, шырышты қабықтың зақымдануы немесе аса жоғары сезімталдықтың кез келген басқа белгілері сияқты терінің ауыр реакцияларының белгілері мен симптомдары алғаш рет пайда болған кезде балама емдеуді қарастыру керек (қажет болған жағдайда).
Жасырын инфекциялардың симптомдарын бүркемелеу 
ИБУФЕН препараты инфекциялық аурулардың симптомдарын  бүркемелеуі мүмкін, бұл тиісті емдеуді бастаудың кешігуіне әкелуі мүмкін және осылайша ауруды асқындырады. Бұл ауруханадан тыс бактериялық пневмония және желшешектің бактериялық асқынуларында байқалды. Ибупрофенді дене температурасы көтерілгенде немесе инфекция кезінде ауырсынуды жеңілдету үшін қолданғанда, инфекциялық ауруға мониторинг жүргізу ұсынылады. Медициналық мекемеден тыс емдеу жағдайында, егер симптомдар сақталса немесе күшейсе, пациент дәрігерге жүгінуі тиіс.
Басқа дәрілік препараттармен өзара әрекеттесуі


Ибупрофенді келесі дәрілік заттармен бір мезгілде қолданудан аулақ болу керек:
Ацетилсалицил қышқылы (аспирин) 
Ибупрофеннің ацетилсалицил қышқылымен аралас емі жағымсыз реакциялардың даму қаупінің жоғарылауына байланысты ұсынылмайды. Ерекше жағдай дәрігердің ұсынысы бойынша аспириннің төмен дозаларын (тәулігіне 75 мг-дан аспайтын) тағайындау болып табылады.
Ибупрофен тромбоциттер агрегациясына бір мезгілде қабылданатын аспириннің төмен дозаларының әсерін тежей алады Тұрақты емес қолданумен ұқсас клиникалық маңызды әсер екіталай болып саналады.
Басқа ҚҚСП, оның ішінде  ЦОГ-2 селективті тежегіштері 
Жағымсыз реакциялардың пайда болу қаупінің жоғарылау мүмкіндігіне байланысты ҚҚСП тобынан екі немесе одан да көп препараттарды бір мезгілде қолданудан аулақ болу керек.
Келесі дәрілік заттармен бір мезгілде сақтықпен қолдану керек:
Кортикостероидтар 
АІЖ ойық жарасы пайда болуының және асқазан-ішек қан кетулерінің жоғары қаупі болады. 
Гипертензияға қарсы дәрілер (АӨФ тежегіштері және ангиотензин II антагонистері) және диуретиктер 
ҚҚСП осы топтардағы препараттардың тиімділігін төмендетуі мүмкін. Бүйрек функциясы бұзылған кейбір пациенттерде (мысалы, сусыздануы болған пациенттер  немесе бүйрек функциясы бұзылған егде жастағы пациенттер) ибупрофенді АӨФ тежегіштерімен немесе ангиотензин II антагонистерімен және циклооксигеназаны тежейтін дәрілік заттармен бірге қабылдау бүйрек функциясының одан әрі нашарлауына, соның ішінде әдетте қайтымды болатын жедел бүйрек жеткіліксіздігіне әкелуі мүмкін. Бұл өзара әрекеттесулерді АӨФ тежегіштерімен немесе ангиотензин II антагонистерімен бір мезгілде коксиб қабылдайтын пациенттерде ескеру қажет. Осылайша, препараттардың  біріктірілім сақтықпен тағайындау керек, әсіресе егде жастағы адамдарға. Пациенттер қатарлас ем басталғаннан кейін және одан әрі мезгіл-мезгіл оңтайлы су теңгерімінің сақталуын қадағалап және бүйрек функциясын тексеріп отыруы керек. Диуретиктер ҚҚСП нефроуыттылық қаупін арттыруы мүмкін.
Антикоагулянттар 
ҚҚСП  антикоагулянттардың, мысалы варфариннің  әсерін күшейтуі мүмкін
Антиагреганттар және серотонинді кері қармау селективті тежегіштері 
Асқазан-ішектен қан кету туындауы қаупінің  жоғарылауы.
Жүрек гликозидтері 
ҚҚСП мен жүрек гликозидтерін бір мезгілде тағайындау жүрек жеткіліксіздігінің ушығуына, шумақтық сүзіліс жылдамдығының төмендеуіне және қан плазмасында жүрек гликозидтері концентрациясының артуына әкелуі мүмкін.
Литий препараттары  
ҚҚСП қолдану  кезде қан плазмасындағы литий концентрациясының жоғарылау мүмкіндігі бар.
Метотрексат 
ҚҚСП қолдану  кезде қан плазмасындағы метотрексат  концентрациясының жоғарылау мүмкіндігі бар.
Циклоспорин 
Нефроуыттылық қаупінің артуы.
Мифепристон 
ҚҚСП қабылдауды  мифепристон қабылдағаннан кейін 8-12 күннен соң ғана бастау керек, өйткені ҚҚСП  мифепристон тиімділігін төмендетуі мүмкін.
Такролимус 
ҚҚСП мен такролимусты бір мезгілде тағайындағанда нефроуыттылық қаупі артуы мүмкін. 
Зидовудин 
Зидовудин және ҚҚСП бір мезгілде қабылдаған кезде гепатоуыттылықтың жоғарылауына әкелуі мүмкін. Зидовудин мен ибупрофенмен бірлескен ем қолданған гемофилиямен ауыратын АИТВ-оң пациенттерде гемартроз және гематомалардың даму қаупі ықтимал.
Хинолонды қатардағы антибиотиктер 
ҚҚСП және хинолонды қатардағы антибиотиктермен бірге ем қабылдайтын пациенттерде құрысулар туындау қаупі артуы мүмкін.
Аминогликозидтер
Ибупрофен аминогликозидтердің экскрециясын азайтуы мүмкін.
Пробенецид және  сульфинпиразон
Құрамында пробенецид немесе сульфинпиразон бар дәрілік препараттар ибупрофеннің шығарылуын кешіктіруі мүмкін.
Сульфонилмочевина туындылары
Ибупрофенді сульфонилмочевина туындыларымен бірге қолданған кезде  сақтық шарасы ретінде қандағы қант деңгейін үнемі бақылау қажет.
[bookmark: _Hlk144058226]Арнайы ескертулер
Қосымша заттар 
[bookmark: _Hlk144378584]Бұл препараттың бір таблеткасының құрамында 1,5 мг немесе 0,066 ммоль натрий бар, яғни натрий жоқ дерлік.
Препараттың құрамында лактоза бар, сирек кездесетін тұқым қуалайтын галактозаға жақпаушылығы, лопар лактаза тапшылығы немесе глюкоза-галактоза мальабсорбциясы бар пациенттер бұл препаратты қабылдамауы керек.
Педиатрияда қолдану
Препаратты 12 жасқа дейінгі балаларға қабылдауға болмайды.
Жүктілік немесе лактация кезінде
[bookmark: _Hlk144058487][bookmark: _Hlk144378686]Простагландин синтезінің тежелуі жүктілік барысына, эмбрион мен 
ұрықтың дамуына делдалдық  әсер етуі мүмкін. Эпидемиологиялық зерттеулердің деректері жүктіліктің ерте кезеңінде простагландин синтезінің тежегіштерін қолдану кезінде өздігінен түсік түсіру, жүрек ақаулары және гастрошизис қаупінің жоғарылауын растайды.
Жүрек-қан тамырлары жүйесінің патологиясы туындауының абсолютті қаупі 1% - дан аздан шамамен 1,5% - ға дейін ұлғайды. Қаупі дозаның жоғарылауымен және емнің ұзақтығымен артатыны болжанады. Қауіп дозаның жоғарылауымен және емнің ұзақтығымен артады деп болжанады. Осыған байланысты препаратты жүктіліктің I-II триместрлерінде 
қолданудан аулақ болу керек, препаратты қабылдау қажет болғанда дәрігермен кеңесу керек.
Жүктілікті жоспарлайтын әйелдер немесе жүктіліктің I-II триместрінде ИБУФЕН  препаратын қабылдаған кезде дозасы мен емдеу ұзақтығы ең аз болуы тиіс. 
Жүктіліктің үшінші триместрінде простагландин синтезінің кез-келген тежегіштері шаранаға теріс әсер етіп, мыналарға әкеледі:
· кардиопульмональді уыттылыққа (артериялық түтіктің мерзімінен бұрын жабылуымен және өкпе гипертензиясының дамуымен);
· бүйрек жеткіліксіздігіне және олигогидрамнионға дейін өршитін бүйрек дисфункциясына.
Қолайсыз нәтижелер орташа есеппен ҚҚСД емдеуден бірнеше күн немесе аптадан кейін байқалады, дегенмен олигогидрамнион ҚҚСД қабылдағаннан кейін 48 сағаттан соң байқалады. Олигогидрамнион емдеуді тоқтатқан кезде жиі қайтымды болады, бірақ әрдайым емес. Ұзақ олигогидрамнионның асқынулары аяқ-қолдардың контрактураларын және өкпенің жетілуін кешеуілдетуді қамтуы мүмкін. 
Жүктіліктің соңында простагландин синтезінің тежегіштерін қабылдау ана мен жаңа туған нәрестеде келесі жағдайлардың дамуына әкелуі мүмкін:
· қан кету уақытының ұлғаюы, тіпті өте төмен дозаларда да антиагрегациялық әсердің дамуы;
· жатыр бұлшықеттерінің жиырылуын тежеу, бұл босанудың басталуын кідіртуге және босану ұзақтығын арттыруға әкеледі.  
Осының салдарынан жүктіліктің үшінші триместрінде ибупрофенді қабылдауға болмайды.
Кейбір зерттеулерде ибупрофен емшек сүтінде өте төмен концентрацияда анықталды, оның емшек еметін бала үшін теріс салдары болуы екіталай.
Препараттың көлік құралын  немесе  қауіптілігі зор механизмдерді  басқару қабілетіне әсер ету ерекшеліктері
Ибупрофен қабылдаған кезде бас айналуды, ұйқышылдықты, мәңгіруді немесе көру қабілетінің бұзылуын байқайтын пациенттер автокөлік жүргізуден немесе қозғалатын механизмдерді басқарудан аулақ болуы керек.


Қолдану жөніндегі нұсқаулар
[bookmark: 2175220274]Дозалау режимі 
[bookmark: 2175220275]Ересектер және 12 жастан асқан балалар
1 таблеткадан тәулігіне 3 ретке дейін. Ересектерде анағұрлым жылдам емдік әсерге қол жеткізу үшін дозаны тәулігіне 3 ретке дейін 2 таблеткаға дейін арттыруға болады. 
Ең жоғары тәуліктік доза: 1200 мг (6 таблетка). 
Егер препаратты 2-3 күн бойы қабылдаған кезде симптомдар сақталса немесе күшейсе, емдеуді тоқтату және дәрігерге қаралу қажет. 
Препаратты ұзақ қабылдау қажет болғанда (12-ден 18 жасқа дейінгі балалар мен жасөспірімдер үшін - 3 күннен астам, ал ересектер үшін - 10 күннен астам) дәрігерге қаралу қажет.
Пациенттердің ерекше топтары
Балалар
Препаратты  12 жасқа дейінгі балаларда қолдануға болмайды.
Егде жастағы пациенттер
Егде жастағы пациенттерде сақтықпен қолдану керек . 
Бүйрек жеткіліксіздігі бар пациенттер
Бүйрек функциясының бұзылуы бар  пациенттерде сақтықпен қолдану керек.
Бауыр жеткіліксіздігі бар пациенттер
Бауыр функциясының бұзылуы бар   пациенттерде сақтықпен қолдану керек Енгізу әдісі және жолы 
[bookmark: 2175220277]Ішке қабылдауға арналған. Таблеткаларды сумен ішіп қабылдау керек. 
Қабылдау уақыты көрсетілген қолдану жиілігі 
Таблеткаларды қабылдау аралығы кемінде 4 сағат болуы керек.
Емдеу ұзақтығы 
[bookmark: 2175220278]Тек қысқа мерзімді қолдану үшін! Жағымсыз реакциялардың даму қаупін ең аз ету  үшін ибупрофенді ең төмен тиімді дозада және симптомдарды жеңілдету үшін қажетті ең қысқа мерзімде қабылдау керек.
Артық дозалану жағдайында қабылдау қажет болатын шаралар 
[bookmark: _Hlk85118350][bookmark: 2175220279]Симптомдары 
ҚҚСП клиникалық елеулі мөлшерін қабылдаған пациенттердің көпшілігінде жүрек айнуы, құсу, эпигастрий ауыруы, сирек жағдайларда диарея дамиды. Сондай-ақ, құлақтың шуылы, бас ауыруы және асқазан-ішектен қан кетуі мүмкін. Тым күрделі улану жағдайында орталық жүйке жүйесінің уытты зақымдануы мүмкін, ол ұйқышылдықпен, мезгіл-мезгіл қозумен және бағдарлай алмаумен немесе комаға түсу түрінде білінеді. Кейде құрысулар пайда болады. Ауыр артық дозаланған жағдайда метаболизмдік ацидоз болуы мүмкін, ал протромбин уақыты/ХҚҚ жоғарылауы мүмкін және бұл қан ұюының айналымдағы факторлармен өзара әрекеттесуіне байланысты болуы ықтимал. Жедел бүйрек жеткіліксіздігі және бауыр функциясының бұзылуы дамуы мүмкін. Бронх демікпесі бар пациенттерде демікпенің өршуі ықтимал.
Емі 
Емі симптоматикалық және демеуші болуы тиіс және тыныс алу жолдарының өткізгіштігін ұстап тұруды және жүрек қызметі мен басқа да өмірлік функцияларды тұрақтандырғанға дейін бақылауды қамтуы тиіс. Егер пациент препараттың потенциалды уытты мөлшерін 1 сағаттан аз уақыт бұрын қабылдаған болса, белсендірілген көмірді пероральді  қабылдау нұсқасын қарастырған жөн. Егер құрысулар байқалса, әсіресе көп реттік және ұзақ болса, пациентке вена ішіне диазепам немесе лоразепам енгізілуі керек. Демікпе ұстамаларының алдын алу үшін бронходилататорларды қолдану ұсынылады.
[bookmark: 2175220280]Дәрілік препараттың бір немесе бірнеше дозасын жіберіп алған кезде қажетті шаралар 
Өткізіп алғанының орнын толтыру үшін препараттың қосарлы  дозасын қабылдамаңыз.
Дәрілік препаратты қолдану тәсілін түсіндіру үшін медицина қызметкерінің кеңесіне жүгіну бойынша нұсқаулар
Дәрілік препаратты қолданар алдында кеңес алу  үшін дәрігерге    жүгініңіз.

[bookmark: 2175220282]ДП стандартты қолдану кезінде көрініс табатын жағымсыз реакциялардың сипаттамасы және осы жағдайда қабылдануы керек шаралар 
Жиі емес
· Аса жоғары сезімталдық1, есекжем және  қышынуы 
· Бас ауыруы 
· Іш ауыруы, жүрек айнуы, диспепсия
· Тері бөртпесінің әртүрлі түрлері
Сирек
· Диарея, метеоризм, іш қатуы және құсу
Өте сирек
· [bookmark: _Hlk144059241]Қан түзудің бұзылуы (анемия, лейкопения, тромбоцитопения, панцитопения, агранулоцитоз), оның алғашқы белгілеріне қызба, тамақ ауыруы, ауыз қуысы шырышты қабығының ойық жаралануы, суық тию симптомдарының пайда болуы, айқын әлсіздік, қан кету және этиологиясы белгісіз қанталау сияқты симптомдардың пайда болуы жатады
· Аса жоғары сезімталдықтың ауыр реакциялары (беттің, тілдің және көмейдің ісінуі, ентігу, тахикардия, гипотензия, анафилаксия, Квинке ісінуі немесе ауыр анафилаксиялық шок)
· Асептикалық менингит 2
· [bookmark: _Hlk144059561]Пептидтік ойық жара, перфорация немесе асқазан-ішектен қан кету, мелена, қан құсу, кейбір жағдайларда өліммен аяқталатын, көбінесе егде жастағы пациенттерде; ойық жаралы стоматит, гастрит
· Бауыр функциясының бұзылуы
· [bookmark: _Hlk144059643]Терінің ауыр жағымсыз реакциялары    (SCARs) (эритеманы 
мультиформалы эксфолиативті дерматит, Стивенс-Джонсон синдромын және уытты эпидермальді некролизді қоса).
· Бүйректің жедел жеткіліксіздігі, папиллонекроз, әсіресе ұзақ қолданған кезде, қан сарысуындағы мочевина деңгейінің жоғарылауымен және ісінумен бірге
· Инфекциялардан туындаған қабынудың өршуі. Атап айтқанда, желшешек кезінде ҚҚСП қолдану терінің және жұмсақ тіндердің ауыр инфекцияларына әкелуі мүмкін
· [bookmark: _Hlk144059704]Гемоглобин деңгейінің төмендеуі
Белгісіз (қолда бар деректер негізінде бағалау мүмкін емес)
· [bookmark: _Hlk144059406]Тыныс алу жолдарының гиперреактивтілігі, оның ішінде демікпе, бронх түйілуі немесе ентігу 
· [bookmark: _Hlk144059466]Жүрек жеткіліксіздігі мен ісінуі
· [bookmark: _Hlk144059474]Артериялық гипертензия
· Спецификалық емес ойық жаралы колиттің және Крон ауруының өршуі
· Тері бөртпесі, қызба, лимфа түйіндерінің ісінуі және эозинофилдер санының көбеюі түрінде көрініс табатын DRESS-синдром (жүйелі симптомдары бар дәріге байланысты эозинофилия) ретінде белгілі ауыр тері реакциясы; жедел жайылған экзантематозды пустулез (AGEP), фотосезімталдық реакциясы
· Бүйрек жеткіліксіздігі
· [bookmark: _Hlk144059773]Коунис синдромы аталатын күрделілігі  потенциалды аллергиялық реакцияның белгісі болуы мүмкін кеудедегі ауырсыну
Жекелеген жағымсыз реакциялардың сипаттамасы
1Ибупрофенмен емдеу кезінде аса жоғары сезімталдық реакциялары тіркелді. Оларға (a) спецификалық емес аллергиялық реакциялар және анафилаксиялық реакциялар, (b) тыныс алу жолдарының гиперреактивтілігі, соның ішінде демікпе, асқынған демікпе, бронх түйілуі, ентігу немесе (c) түрлі тері реакциялары, соның ішінде бөртпе, қышыну, есекжем, пурпура, ангионевроздық ісіну және сирек эксфолиативті және буллезді дерматоз (оның ішінде эпидермалық некролиз және полиморфты эритема) кіруі мүмкін.
2 Ибупрофенді қабылдаудан туындаған асептикалық менингиттің патогенетикалық механизмі аяғына дейін зерттелмеген. Алайда, ҚҚСП туындаған асептикалық менингит туралы қолда бар деректер аса жоғары сезімталдық реакциясын көрсетеді (препаратты қабылдаумен уақытша байланыстылығына және оны тоқтатқаннан кейін симптомдардың жоғалуына байланысты). Аутоиммунды аурулары бар (жүйелі қызыл жегі және дәнекер тінінің аралас аурулары сияқты) пациенттерде емдеу кезінде асептикалық менингит симптомдарының (мысалы, мойын бұлшықетінің сіресуі, бас ауыруы, жүрек айнуы, құсу, қызба немесе бағдардан жаңылу) көріністерінің жекелеген жағдайлары байқалғанын айта кету керек.

Жағымсыз дәрілік реакциялар туындаса медицина қызметкеріне, фармацевтика қызметкеріне немесе дәрілік препараттардың тиімсіздігі туралы хабарламаларды қоса, дәрілік препараттарға жағымсыз реакциялар (әсерлер) бойынша ақпараттық деректер базасына тікелей хабарласыңыз 
Қазақстан Республикасы Денсаулық сақтау министрлігі Медициналық және фармацевтикалық бақылау комитеті «Дәрілік заттар мен медициналық бұйымдарды сараптау ұлттық орталығы» ШЖҚ РМК
http://www.ndda.kz

Қосымша мәліметтер
[bookmark: 2175220285]Дәрілік препарат құрамы 
Бір таблетканың құрамында
[bookmark: 2175220286][bookmark: _Hlk144059866]белсенді зат - ибупрофен  200.0 мг
қосымша заттар: микрокристалды целлюлоза, лактоза (сусыз лактоза), натрий кроскармеллозасы, натрий стеарил фумараты, натрий лаурилсульфаты, сусыз коллоидты кремнийдің қостотығы,  тальк, ОPADRY® QX ақ: полиэтиленгликоль/(макрогол), тальк, титанның қостотығы (Е171), глицерол монокаприлокапрат, поливинил  спирті

Сыртқы түрінің, иісінің, дәмінің сипаттамасы
[bookmark: 2175220287]Ақ немесе ақ дерлік түсті, беткейі аздап бұдырлы, екі беті дөңес дөңгелек пішінді,  қабықпен қапталған таблеткалар

Шығарылу түрі және қаптамасы
[bookmark: _Hlk162609864]10 таблеткадан поливинилхлоридті/поливинилденхлоридті (ПВХ/ПВДХ) үлбірден және алюминий фольгадан жасалған пішінді ұяшықты қаптамада.
2 немесе 5 пішінді ұяшықты қаптамадан медициналық қолдану жөніндегі қазақ және орыс тілдеріндегі бекітілген нұсқаулығымен бірге картон қорапшаға салынады. Дәрілік препараты бар қорапшалар картон қораптарға салынады.
Қорапшаға салмай қаптауға рұқсат етіледі: пішінді ұяшықты қаптамалар медициналық қолдану жөніндегі қазақ және орыс тілдеріндегі бекітілген нұсқаулықтармен бірге картон қораптарға салынады, медициналық қолдану жөніндегі нұсқаулықтар  саны қаптамалардың  санына қарай қоса салынады.

Сақтау мерзімі 
2 жыл
Жарамдылық мерзімі өткеннен кейін қолдануға болмайды!
[bookmark: 2175220288]
Сақтау шарттары
Түпнұсқалық қаптамасында, 25°С-ден аспайтын температурада сақтау керек. 
Балалардың қолы жетпейтін жерде сақтау керек!


Дәріханалардан босатылу шарттары 
Рецептісіз

[bookmark: _Hlk169023637]Өндіруші туралы мәлімет 
«Химфарм» АҚ, Қазақстан Республикасы, Шымкент қ., Рашидов көш., 81
Телефон нөмірі +7 7252 (610151)
Автожауапбергіш нөмірі  +7 7252 (561342)
Электрондық пошта complaints@santo.kz 

Тіркеу куәлігінің ұстаушысы
«Химфарм» АҚ, Қазақстан Республикасы, Шымкент қ., Рашидов көш., 81
Телефон нөмірі +7 7252 (610151)
Автожауапбергіш нөмірі +7 7252 (561342)
Электрондық пошта complaints@santo.kz 

Қазақстан Республикасы аумағында тұтынушылардан дәрілік заттардың сапасына қатысты шағымдарды (ұсыныстарды) қабылдайтын және дәрілік заттың тіркеуден кейінгі қауіпсіздігін қадағалауға жауапты ұйымның атауы, мекенжайы және байланыс деректері (телефон, электрондық пошта) 
«Химфарм» АҚ, Қазақстан Республикасы, Шымкент қ., Рашидов көш., 81
Телефон нөмірі +7 7252 (610150)
Электрондық пошта phv@santo.kz;   infomed@santo.kz

